Αλλάζουν όλα όπως φαίνεται στις αγορές από Κίνα, καθώς τα ΕΛΤΑ ξεκινούν να χρεώνουν 15 ευρώ τον εκτελωνισμό όλων των δεμάτων. Μέχρι σήμερα, χιλιάδες ήταν τα δέματα που έρχονταν από Κίνα ελεύθερα, χωρίς απολύτως καμία χρέωση από τα ΕΛΤΑ. Από την Δευτέρα και μετά τα ΕΛΤΑ θέτουν νέους κανόνες χρεώνοντας τουλάχιστον 15 ευρώ ακόμα και δέματα από Κίνα τα οποία κοστίζουν λιγότερο από 1 ευρώ.

ΜΕΤΑ τις 3/2, τα ΕΛΤΑ άρχισαν να χρεώνουν τα τέλη εκτελωνισμού (15€ για πακέτα αξίας CIF μέχρι 150€) και στα τελωνειακώς ελεύθερα πακέτα. Το Dikaiologitika News επικοινώνησε με τα ΕΛΤΑ τα οποία και επιβεβαίωσαν την αλλαγή στις χρεώσεις για δέματα εκτός Ευρωπαϊκής Ένωσης.

Τι σημαίνει αυτό; Με λίγα λόγια, ακόμα και αν αγοράσετε μια θήκη 2€, θα χρεωθείτε 15€ ως τέλη εκτελωνισμού. Άρα η σειρά χρέωσης πάει κάπως έτσι:

0-22€ πληρώνετε τέλη εκτελωνισμού 15€

22-150€ πληρώνετε τέλη εκτελωνισμού 15€ + ΦΠΑ 24%

Πάνω από 150€ πληρώνετε τέλη εκτελωνισμού 15€-50€ ανάλογα το κόστος του πακέτου, + ΦΠΑ 24% + Τελωνειακούς δασμούς.

Να σημειωθεί ότι κάτι τέτοιο δεν επηρεάζει τις Priority αποστολές.

Διευκρίνηση από τα ΕΛΤΑ

Τα ΕΛΤΑ προχωρούν σε διευκρινίσεις σε συνέχεια δημοσιευμάτων που προέκυψαν τις τελευταίες ώρες αναφορικά με τις αλλαγές στα ειδικά τέλη εκτελωνισμού και τα οποία έχουν προκαλέσει ανησυχία στους καταναλωτές που αγοράζουν προϊόντα από χώρες εκτός Ε.Ε

Τα Ελληνικά Ταχυδρομεία διαβεβαιώνουν τους πελάτες που πραγματοποιούν αγορές από χώρες εκτός Ε.Ε. ότι για όλα τα αντικείμενα επιστολικού ταχυδρομείου που χαρακτηρίζονται από τις Τελωνειακές Αρχές «Ελεύθερα», δηλαδή χωρίς τελωνειακή διασάφηση, το τέλος εκτελωνισμού ήταν και παραμένει μηδενικό. Τα αντικείμενα αυτά φέρουν την πράσινη αυτοκόλλητη ετικέτα.

Τα ΕΛΤΑ στις 03 Φεβρουαρίου 2020 αναπροσάρμοσαν την τιμολογιακή τους πολιτική, στα «Ειδικά Τέλη Εκτελωνισμού». Στο νέο τιμοκατάλογο έχει προστεθεί «Τέλος Εκτελωνισμού» για τα ταχυδρομικά αντικείμενα που φέρουν τελωνειακή διασάφηση, ακόμη κι αν κατά την διαδικασία εκτελωνισμού αυτή προσδιοριστεί ως μηδενική.

Τέλος, θα θέλαμε να υπενθυμίσουμε στους πελάτες ότι ο διαχωρισμός των ταχυδρομικών αντικειμένων που προέρχονται από τρίτες χώρες, σε αυτά που έχουν τελωνειακό ενδιαφέρον και σε αυτά που δεν έχουν, γίνεται από Τελωνειακές Αρχές και όχι από τα Ελληνικά Ταχυδρομεία, σύμφωνα με τις ισχύουσες διατάξεις της ενωσιακής και εθνικής νομοθεσίας.